Fredag aften skulle to mænd på 19 og 20 år fra Thisted bese to motorsave, som de havde fundet til salg på nettet, men det endte lidt anderledes. De to mænd var ved en fejl mødt op på den forkerte adresse i Veddum ved Hadsund. Her blev de mødt af en 33-årig mand, der pegede på dem med et luftgevær. - De to mænd stak af og ringede til os. Vi tog ud på adressen og fandt udover et kraftigt luftgevær med kikkertsigte også et sværd, en butterflykniv og en startpistol, siger vagtchef ved Nordjyllands Politi Poul Badsberg. Han oplyser, at den 33-årige er løsladt, men sigtet for overtrædelse af våbenloven og trusler på livet.

Referat:
En 33-årig mand er sigtet for trusler på livet og besiddelse af våben.